3 สมาคมรง.น้ำตาลชูศักยภาพผลิตไฟฟ้าจากกากอ้อย หนุนแผน PDP 2015
3 สมาคมรง.น้ำตาลชูศักยภาพผลิตไฟฟ้าจากกากอ้อย หนุนแผน PDP 2015
18 มิ.ย. 2558

นายสิริวุทธิ์ เสียมภักดี ประธานคณะทำงานด้านประชาสัมพันธ์ 3 สมาคมโรงงานน้ำตาลทราย เปิดเผยว่า หลังจากภาครัฐได้เห็นชอบแผนพัฒนากำลังผลิตไฟฟ้าของประเทศไทย พ.ศ.2558-2579 หรือ แผน PDP 2015 ซึ่งเป็นแผนจัดหาไฟฟ้าในระยะยาว ที่พิจารณาตามหลักเกณฑ์สำคัญ 3 ด้าน
ประกอบด้วย ด้านความมั่นคงของระบบไฟฟ้าของประเทศ ด้านสิ่งแวดล้อมและด้านเศรษฐกิจ โดยคำนึงถึงการอนุรักษ์พลังงาน การพัฒนาพลังงานทดแทน และพลังงานทางเลือก ซึ่งถือเป็นนโยบายที่ดีที่ภาครัฐมุ่งส่งเสริมให้ภาคเอกชนหรือผู้ประกอบการลงทุนผลิตกระแสไฟฟ้าจากพลังงานหมุนเวียนเพิ่มมากขึ้น
โดยปัจจุบัน กระบวนการผลิตน้ำตาลในแต่ละปีมีปริมาณอ้อยเกินกว่า 100 ล้านตัน โดยมีกากอ้อยที่เหลือใช้เป็นเชื้อเพลิงได้ประมาณ 18 ล้านตัน สามารถนำไปผลิตกระแสไฟฟ้าได้มากถึง 1,500 เมกะวัตต์ แต่มีโครงการที่จำหน่ายไฟฟ้าได้ 82 โครงการ คิดเป็นปริมาณการจำหน่ายไฟฟ้าตามสัญญาเพียง 800 กว่าเมกะวัตต์
นอกจากนี้ การผลิตกระแสไฟฟ้าที่ใช้กากอ้อยเป็นเชื้อเพลิง ยังช่วยตอบโจทย์ตามหลักเกณฑ์แผนพัฒนาไฟฟ้า PDP 2015 ด้านสิ่งแวดล้อมที่สามารถนำเศษวัสดุที่เหลือจากกระบวนการผลิตมาใช้ให้เกิดประโยชน์และสร้างมูลค่าเพิ่ม อีกทั้งการปลูกอ้อยเป็นทางเลือกแก่เกษตรกรในการประกอบอาชีพ ซึ่งผลผลิตทุกตันอ้อยทางโรงงานน้ำตาลทรายพร้อมรับซื้อจากเกษตรกรทั้งหมด ขณะที่การกำหนดราคาอ้อยมีหน่วยงานรัฐกำกับดูแลให้ได้ราคาที่เป็นธรรม จึงช่วยลดความเสี่ยงด้านราคาผลผลิตของเกษตรกรด้วย
 
สำนักข่าวอินโฟเควสท์